MARINVS EPISCOPVS seruus seruorum dei. Guidoni religioso abbati sancti Vizeliacensis cenobii omni que congregationi eiusdem monasterii in perpetuum. Quotiens illa a nobis tribui sperantur quae rationi incunctanter conueniunt, animo nos decet libenti concedere et petentium desideriis congruum impertire suffragium. Atque ideo, quia postulasti a nobis quatinus priuilegium sedis apostolicae monasterio Vizeliaco, cui preesse dinosceris, quod constat olim a GERARDO nobilissimo et christianissimo uiro necnon et BERTA uxore eius in honore domini et Saluatoris nostri Iesu Christi et ueneratione beatissimae uirginis MARIAE genitricis eiusdem domini nostri Iesu Christi constructum in regno Burgundiae, in parrochia Augustidunensi, in pago Aualensi quodque a prefatis fundatoribus beato Petro apostolorum principi liberali deuotione et testamenti pagina collatum est, facere deberemus, ueluti a predecessoribus nostris piae memoriae NICHOLAO papa atque Iohanne iam dudum factum constat fuisse, inclinati precibus tuis libenter fieri decreuimus. Per quod apostolicae auctoritatis priuilegium confirmamus atque statuimus ut nulli imperatorum, nulli unquam regum, nulli antistitum, nulli quacumque predito dignitate, nulli cuiquam alii de omnibus rebus mobilibus et immobilibus, quae eidem monasterio a iam dictis fundatoribus uel ab aliis quibuscumque personis collatae et concessae sunt uel in futurum a quibuslibet de proprio iure fuerint condonatae, sub cuiuslibet cause occasionis ue specie minuere uel auferre neque suis usibus applicare liceat, sed cuncta quae ibi oblata sunt uel offerre contigerit a presenti primae indictionis tempore illibata et sine inquietudine in sustentatione iam dicti monasterii et usibus abbatum et monachorum sub regula patris Benedicti ibi deo militantium uolumus atque precipimus possideri, ea uidelicet conditione ut nullus successorum nostrorum, pontificum in hac sancta sede cui deo auctore seruimus, unquam uel usquam de eisdem rebus cuiquam beneficiare, commutare aut sub censu quolibet concedere per futura tempora patiatur, sed censum tantummodo in testamento traditionis a fundatoribus, qui ex eodem monasterio hanc sanctam sedem Romanam fecerunt, etiam delegatam, unam uidelicet libram, annis singulis successores nostri accipientes, piae paternitatis suffragium eidem monasterio et tibi successoribus que tuis ac monachis sub iam dicti patris regula ibidem degentibus sollicitudine pastorali uigilanter contra omnes infestantes impendere studeant. Item constituimus ut obeunte abbate predicti monasterii non alius ibi quacumque obreptionis astutia ordinetur, nisi quem consensus monachorum secundum timorem dei et institutionem regulae beati Benedicti elegerint et huius apostolicae sedis pontifex prouiderit ordinandum. Vnde et constituimus et apostolica auctoritate censemus atque per hoc nostrum apostolicum priuilegium confirmamus, ut nullus rex aut pontifex uel abbas aut comes uel qualiscumque magna parua que persona, auariciae cupiditate corruptus aut diabolica suggestione deceptus, audeat uel presumat contra tuum honorem, o uenerabilis Wido abba, qualicumque modo insurgere in tua uita aut de tuo honore tibi molestias inferre uel de omnibus rebus monasterii, quae tibi tuis que decessoribus a nobis nostris que antecessoribus per paginam priuilegii concessa atque firmata sunt, aliquas inuasiones uel rapinas siue uiolentias inferre, si non uult auctoritate dei et sancti Petri et nostra apostolica excommunicatione a corpore et sanguine domini Iesu Christi et ab ingressu aecclesiae disiunctum esse. Hoc quoque capitulo presenti subiungimus ut locum auariciae secludamus, nulli unquam de regibus, nulli de episcopis uel sacerdotibus uel de quibuscunque fidelibus per se suppositam ue personam de ordinatione eiusdem abbatis uel clericorum aut presbiterorum uel de largitione chrismatis aut consecratione basilicae uel de quibuscunque causis ad idem monasterium pertinentibus audere in qualibet specie exenii loco quicquam accipere neque eundem abbatem pro ordinatione sua aliquid dare. Neque episcopus ciuitatis ipsius parrochiae, nisi ab abbate ipsius monasterii inuitatus, ibidem publicas missas agat neque stationes in eodem cenobio indicat, ne seruorum dei quies quocunque modo populari conuentu ualeat perturbari, neque paratas aut mansionaticos exinde presumat exigere. Susceptionem autem fidelium aut religiosorum uirorum atque beneficientiam, quam iubet apostolus cunctis exhibendam, pro possibilitate loci et facultatum non modo ibidem denegamus fieri, uerum etiam suademus. Sed et modus in numero congregationis adeo conseruetur, ut nec pluralitas penuriam nec paucitas inhabitantium destitutionem loci indicere ualeat. Castellum etiam, quod inibi ob crebras paganorum et infidelium christianorum infestationes ab abbate et ipsius cenobii monachis propter suam et seruientium sibi saluationem ac defensionem conditum et constructum habetur, statuimus, sanctimus ac nostrae pastoralitatis priuilegio, sicuti in filii nostri Odonis gloriosissimi regis precepto continetur, definimus atque suademus, ut idem castellum absque ullius regum, antistitum, principum, comitum, iudicum siue ullius dignitatis ordine sublimatum inquietudine stabile et inconuulsum per succedentia tempora ad tuitionis munimen eorum qui inibi degunt ac aliunde confugium faciunt ualeat permanere, nullo eis resistente insidias que tendente nec in aliquo molestiam ingerente. Siquis uero regum, episcoporum, sacerdotum, abbatum, iudicum aut secularium personarum contra hanc nostrae institutionis paginam uenire temptauerit, percussus apostolico anathemate potestatis honoris ve sui dignitate careat reum que se coram diuino iudicio cognoscat et nisi ea quae a se male sunt acta defleuerit, a sacratissimo corpore dei et domini nostri Iesu Christi alienus fiat atque aeterno examini districtae ultionis subiaceat. Cunctis autem eidem loco iusta seruantibus sit pax domini nostri Iesu Christi, quatinus et hic fructum bonae actionis recipiant et apud districtum iudicem premia aeternae pacis INVENIANT. Scriptum per manum Azzonis scriniarii sancte Romanae aecclesiae in mense Februario, indictione I. + Bene + VALETE + Data II Non Februarii per manum Benedicti episcopi et bibliothecarii sancte sedis apostolice. Anno deo propicio pontificatus domni nostri Marini summi pontificis et uniuersalis papae. In sacratissima sede beati Petri apostoli, anno I in mense Februario, indictione I.